በሕገወጥ መንገድ ከ25 ሚሊዮን ብር በላይ በማሸሽ የተጠረጠሩ ግብፃዊ ተከሰሱ
ግብፃዊው ሚስተር አይመን አብዱል ሞተላብ ኢትዮጵያ ውስጥ ጐልደን ትሬዲንግ ኩባንያ የሚባል ድርጅት ከፍተው ሲሠሩ፣ በሕገወጥ መንገድ ከ25 ሚሊዮን ብር በላይ በማጭበርበር ወደ አገራቸው በማሸሽ ተጠርጥረው ክስ ተመሥርቶባቸዋል፡፡ተጠርጣሪው ክስ የተመሠረተባቸው በፌዴራል ከፍተኛ ፍርድ ቤት አራዳ ምድብ ችሎት ነው፡፡ ኢትዮጵያ ውስጥ በሕጋዊ መንገድ የከፈቱት ጐልደን ትሬዲንግ ኩባንያ የተለያዩ የፓይፕ ማምረቻ መሣሪያዎችን በማስመጣት ለአስመጪዎች ሲያቀርብ የነበረ ሲሆን፣ ማሽነሪዎቹን ሲያቀርቡ የማይገባ ጥቅም ለማግኘት በማሰብ አምራች ድርጅቱ ካስቀመጠው ዋጋ በላይ ዋጋ በመጨመር፣ ግልጽ ማድረግ የሚገባቸውን ሲደብቁ መቆየታቸውን ዓቃቤ ሕግ የመሠረተው ክስ ያስረዳል፡፡ተከሳሹ ጥቅምት 11 ቀን 2002 ዓ.ም. የሞደርን ፓይፕ ማምረቻ ኃላፊነቱ የተወሰነ የግል ማኅበር ባለቤቶች አቶ አሰፋ አሥራትና አቶ ባህሩ አብረሃ ከሚባሉ አስመጪዎች ጋር ውል ፈጽመው፣ የፓይፕ ማምረቻ ማሽነሪዎችን ለማቅረብ መስማማታቸውን ክሱ ይገልጻል፡፡ተበዳዮቹ ሊያስገቡ የሚፈልጓቸውን ማሽነሪዎች በፍራንኮ ቫሉታና በሌተር ኦፍ ክሬዲት በተከፈተ የባንክ ሒሳብ ፕሮፎርማ የፊቲንግ ፋብሪኬሽን፣ የፓይፕ ፕሪንቲንግ፣ ሚክሲንግ (መደባለቂያ) እና በዝርዝር የተገለጹ የማምረቻ ማሽነሪዎችንና ተጓዳኝ መሣሪያዎችን ለማስመጣት፣ ከኢትዮጵያ ኢንቨስትመንት ኮሚሽን ፈቃድ እንደተሰጣቸውም ክሱ ያስረዳል፡፡ተከሳሹ ዕቃዎቹን ከቻይና ሲያስመጡ ከትክክለኛ የዕቃ ሽያጭ ማቅረቢያ ዋጋ በላይ የተጋነነ ዋጋ በንግድ ሽያጭ ደረሰኝ በማዘጋጀትና በማቅረብ፣ ልዩነቱን 25 ሚሊዮን ብር ወይም 1,139,292 ዶላር ለግል ጥቅማቸው ማዋላቸውን ክሱ ያብራራል፡፡ግለሰቡ በሕገወጥ መንገድ የተገኘን ገንዘብ ሕጋዊ አስመስሎ በማሸሽ ወንጀልም ክስ ተመሥርቶባቸዋል፡፡ ዓቃቤ ሕግ ክሱን የመሠረተው ተከሳሹ በሌሉበት መሆኑም ታውቋል፡፡    